Türkmenistanyň Gurluşyk we binagärlik

ministriniň 2020-nji ýylyň 20-nji ýanwarynda  çykaran MB- 11 belgili

buýrugy bilen tassyklanyldy

  **Daşary ýurt raýatlarynyň we raýatlygy bolmadyk**

 **adamlaryň Türkmenistanda zähmet işini amala**

**aşyrmagynyň meselelerini ylalaşmagyň**

**T E R T I B I**

 **I bap. Umumy düzgünler**

1. Şu Tertip «Daşary ýurt raýatlarynyň we raýatlygy bolmadyk adamlaryň Türkmenistanda zähmet işini amala aşyrmagynyň meseleleri hakynda» Türkmenistanyň Prezidentiniň 2020-nji ýylyn 3-nji ýanwarynda çykaran 1551-nji kararyna, «Türkmenistanyň Gurluşyk we binagärlik ministrliginiň meseleleri hakynda» Türkmenistanyň Prezidentiniň 2019-njy ýylýň 29-njy ýanwarynda çykaran 1083-nji karary bilen tassyklanan, Türkmenistanyň Gurluşyk we binagärlik ministrligi hakyndaky Düzgünnama hem-de Türkmenistanyň beýleki kadalaşdyryjy hukuk namalaryna  laýyklykda işlenilip taýýarlanyldy we daşary ýurt raýatlarynyň we raýatlygy bolmadyk adamlaryň (mundan beýläk – daşary ýurt raýatlary) Türkmenistanda zähmet işini amala aşyrmak meselesini ylalaşmagyňTertibini düzgünleşdirýär.

2. Şu Tertibiň kadalary bilen eýeçiligiň we guramaçylyk-hukuk görnüşine garamazdan ýuridik we fiziki şahslar tarapyndan  Türkmenistanyň çäginde binalaryň, desgalaryň we beýleki gurluşyk obýektleriniň (Türkmenistanyň Prezidentiniň namalaryna laýyklykda baglaşylýan şertnamalar esasynda gurulýan zawodlar, fabrikler muňa degişli däldir) gurulmagyna, işe girizilmegine hem-de kabul ediş-tabşyryş işleriniň we kepillik möhletiniň dowamynda degişli işleriň geçirilmegine daşary ýurt raýatlarynyň we raýatlygy bolmadyk adamlaryň Türkmenistanda zähmet işini amala aşyrmak üçin rugsatnama esasynda işe çekilmegi üçin olaryň Türkmenistanda zähmet işini amala aşyrmak meselesiniň Türkmenistanyň Gurluşyk we binagärlik ministrligi (mundan beýläk – Ministrlik) bilen ylalaşylmagynyň tertibi hem-de onuň degişli resminama bilen tassyklanylmagy düzgünleşdirilýär.

3.Şu Tertipde aşakdaky düşünjeler ulanylýar:

1) Topar - daşary ýurt raýatlarynyň zähmet işini amala aşyrmak meselesini ylalaşmak bilen bagly işleri amala aşyrýan, Türkmenistanyň Gurluşyk we binagärlik ministriniň buýrugy bilen Ministrligiň hünärmenlerinden döredilen topar (mundan beýläk - Topar);

2) Ýüz tutujy–eýeçiligiň we guramaçylyk-hukuk görnüşine garamazdan şu Tertibiň ikinji böleginde bellenen işleri amala aşyrýan ýuridik ýa-da fiziki şahs.

 **II bap. Ýüz tutmagyň we ylalaşmagyň** **tertibi**

 4. Daşary ýurt raýatynyň zähmet işini ylalaşmak üçin Ýüz tutujy tarapyndan Türkmenistanyň Gurluşyk we binagärlik ministrligine resmi ýagdaýda şu Tertibiň 1-nji goşundysyna laýyklykda resmileşdirilen ýüztutma haty ugradylýar.

Ýüz tutujy tarapyndan berilýän ýüztutma hatynda oňa wekilçilik etjek adamyň ady, familiýasy hem-de telefon belgileri görkezilmelidir.

Ýüz tutujy tarapyndan berilýän ýüztutma hatyna zähmet işini amala aşyrmak üçin çagyrylýan daşary ýurt raýatlary barada maglumatlar görkezilen Türkmenistanda zähmet işini amala aşyrmak üçin çagyrylýan daşary ýurt raýatlarynyň sanawy (şu Tertibe 2-nji goşundy) we sanawda görkezilen maglumatlary tassyklaýan resminamalaryň nusgalary goşulmalydyr.

 Ministrlik gelip gowuşan ýüztutma haty we oňa goşulan resminamalary kabul edýär we Toparyň garamagyna geçirýär.

 5. Toparyň mejlisi zerurlyk ýüze çykan ýagdaýynda geçirilýär, onuň netijesi Daşary ýurt raýatlarynyň we raýatlygy bolmadyk adamlaryň Türkmenistanda zähmet işini amala aşyrmagynyň meselesini ylalaşmagy boýunça Türkmenistanyň Gurluşyk we binagärlik ministrliginiň Toparynyň Netijenamasy (mundan beýläk – Netijenama, şu Tertibe 3-nji goşundy) bilen resmileşdirilýär.

6. Topar tarapyndan daşary ýurt raýatlarynyň Türkmenistanda zähmet işini amala aşyrmak meselesi ylalaşylanda Türkmenistanyň Prezidentiniň 2015-nji ýylyň 2-nji maýynda çykaran 14230-nji karary bilen tassyklanan Daşary ýurt raýatlarynyň we raýatlygy bolmadyk adamlaryň Türkmenistanda zähmet işini amala aşyrmagynyň tertibi hakyndaky Düzgünnamadan we Türkmenistanyň Prezidentiniň 2016-njy ýylyň 29-njy dekabrynda çykaran 15031-nji kararynda kesgitlenen wezipelerden ugur alynýar.

7. Topar tarapyndan ýüz tutmalar seljerilende şu aşakdakylardan ugur alynýar:

1) Ministrligiň ýüztutmasy esasynda Türkmenistanyň Zähmet we ilaty durmuş taýdan goramak ministrliginden zähmet we ilatyň iş bilen üpjünçiligi edaralarynda iş gözleýän hökmünde hasaba alnan Türkmenistanyň raýatlary baradaky maglumatlardan;

2) gurluşykda timarlaýyş materiallaryň we konstruksiýalaryň hem-de ornaşdyrylýan enjamlaryň, tehnologiýalaryň çylşyrymlylygyndan, öndüriji zawodlaryň kepillik talaplaryndan, şeýle-de hünärmeniň professional aýratynlyklaryndan;

3) gurulýan desganyň möhletinden.

8. Topar Ýüz tutujynyň resminamalary seljerilýän döwründe şu Tertibiň talaplaryna laýyk gelmeýän ýagdaýlaryny, şertlerini ýa-da zerur maglumatlaryň görkezilmändigini ýüze çykarsa, onda Ýüz tutujydan 3 (üç) iş gününiň dowamynda olar barada goşmaça maglumatlaryň berilmegini talap edip biler. Talap edilýän maglumatlar bellenen möhletde hödürlenilmedik ýagdaýynda, Topar ýüztutmany seretmän yzyna gaýtaryp biler.

9. Topar tarapyndan seljeriş işlerini geçirmek hem-de netije çykarmak ýüztutma hatynyň Ministrlige gelip gowşan gününden başlap 10 (on) senenama gününiň dowamynda amala aşyrylmalydyr.

10. Ýüz tutuja ugradylan oňyn Netijenama beýleki degişli resminamalar bilen bilelikde Türkmenistanyň Döwlet migrasiýa gullugyna gutarnykly çözgüt çykarmak üçin tabşyrylmaga degişlidir.

Ýüz tutujy Türkmenistanyň Döwlet migrasiýa gullugy tarapyndan daşary ýurt raýatlaryna iş rugsatnamalarynyň berlendigi ýa-da iş rugsatnamalaryny bermekden ýüz dönderilendigi baradaky maglumaty Ministrlige hat üsti bilen habar bermäge borçludyr.

Ýüz tutujynyň ýüztutma haty we olara goşulan resminamalar Toparyň eýeçiligi bolup durýar we olara garalandan soňra yzyna gaýtarylyp berilmeýär.

11. Ýüz tutujylaryň ýüztutma hatlaryny kanagatlandyrmakdan şu aşakdaky halatlarda ýüz dönderilip bilner:

1) daşary ýurt hünärmeniň ýerine ýetirmeli işleri ýerli hünärmenler tarapyndan talabalaýyk ýerine ýetirilip bilinjekdigi anyklanylsa;

2) daşary ýurt raýatynyň amala aşyrmagy göz öňünde tutulýan wezipesi onuň hünär bilimine gabat gelmeýän ýagdaýynda;

3) daşary ýurt raýatynyň amala aşyrjak işi boýunça tejribesi bolmadyk ýagdaýynda;

4) talap edilýän maglumatlaryň we resminamalaryň doly we takyk berilmändigi;

5) Ýüz tutujy tarapyndan berlen resminamalarda galp maglumatlar ýüze çykarlan halatynda;

6) Türkmenistanyň kanunçylygynda bellenen gaýry halatlarda.

 12. Topar tarapyndan berlen Netijenamalar bu iş üstüne ýüklenen degişli işgär tarapyndan hasaba alyş kitabynda hasaba alynmaga degişlidir.

 13. Netijenamalary hasaba alyş kitabynda şu maglumatlar görkezilýär:

 1) Netijenamanyň berlen wagty, belgisi;

 2) Ýüz tutujy barada maglumat;

 3) Ylalaşylan daşary ýurt raýatlarynyň sany;

 4) Netijenamany alan adamyň familiýasy, ady, goly.

 13. Netijenamalary hasaba alyş kitabynda Netijenamalaryň dogry hasaba alnyşyna gözegçilik Topar tarapyndan amala aşyrylýar.

**III bap. Jemleýji düzgünler**

14. Ýüz tutujy tarapyndan Daşary ýurt raýatlarynyň Türkmenistanda bolmagy, zähmet işini amala aşyrýan döwründe jemgyýetçilik tertip-düzgünini berjaý etmegi, zähmet gatnaşyklarynda degişli kadalaryň we kanunlaryň talaplaryny berjaý edilmegine borçludyklary barada olar hökmany tertipde duýdurylmalydyr.

15. Ýüz tutujy Toparyň garamagyna galp maglumatlary beren ýagdaýynda, ol Türkmenistanyň kanunçylygynda bellenen tertipde jogapkärçilik çekýär.

16. Ministrlik zähmet işini amala aşyrmak üçin çagyrylýan daşary ýurt raýaty Türkmenistanda bolan döwründe gurluşyk çygrynda Türkmenistanyň kanunçylygyny berjaý etmegine öz ygtyýarlyklarynyň çäginde gözegçiligi amala aşyrýar.